Birthe Kjær spillede - formentlig uden at vide det - en hovedrolle, da to af valgkampens nordjyske profiler, statsminister Mette Frederiksen (S) og partileder Inger Støjberg (DD) - lørdag tørnede sammen på Nytorv i Aalborg. For socialdemokraterne havde udset sig den danske Grand Prix-vinder fra 1989 om at male byen rød som kampsang og lod fra de medbragte højttalere hittet gjalde ud over bymidten med så mange decibel, at de fremmødte modstandere af en Egholm-forbindelse meget af tiden havde svært ved at trænge igennem med deres kampråb. Socialdemokratiske partisoldater i røde jakker delte ditto balloner og roser ud. De var i antal Danmarksdemokraternes støtter, i sorte jakker og med hvide balloner, klart overlegne. Følger i hinandens fodspor De to partiledere, hvis opstilling i Nordjylland har fået ikke mindst nationale medier til at rette blikket mod landsdelen, holder tilsyneladende øje med hinandens gøren og laden: For halvanden måned siden tog Inger Støjberg på besøg på sygehuset i Hjørring. Ugen efter var Mette Frederiksen gæst på sygehuset i Aalborg. Torsdag aften var Inger Støjberg i Jomfru Ane Gade på kampagne. Fredag aften fløj Mette Frederiksen ind fra europæisk topmøde i Prag og tog en timelang tur gennem Gaden. Og lørdag landede de to begge mere eller mindre tilfældigt på Nytorv i Aalborg. Hvor de hilste pænt på hinanden og udvekslede nogle bemærkninger, men ellers især lod sig forevige på selfies med hver deres tilhængere. Herunder kan du se indslag fra Inger Støjbergs tur i Jomfru Ane Gade: Bemærkelsesværdige forandringer Spørgsmålet er, om de to, når alt kommer til alt, er hinandens største konkurrenter? Her synes der at være sket bemærkelsesværdige forandringer, efter valget er udskrevet. Tidligere målinger har vist, at Støjbergs parti på landsplan dengang stod til at trække to-fire mandater fra socialdemokraterne - mandater, der i det store regnskab lige akkurat kunne få regeringsmagten til at skifte hænder. De nyeste målinger kan imidlertid berolige socialdemokraterne. Ikke alene står partiet samlet set til en større tilslutning end for nogle uger siden; nok så vigtigt peger aktuelle analyser af vælgervandringer på, at antallet af S-vælgere, der denne gang overvejer at stemme på Danmarksdemokraterne, er reduceret betydeligt. Danmarksdemokraterne ser stadig ud til at få markant tilslutning. Men de partier, de henter stemmer fra, er - som det ser ud lige nu - i betydeligt større omfang resterne af Dansk Folkeparti samt Venstre og Nye Borgerlige. Altså fra andre partier i blå blok. På gaderne i Nordjylland - og i resten af landet, hvor de som partiledere også skal vise flaget - kan Frederiksen og Støjberg igen løbe ind i hinanden de kommende uger. Til gengæld tyder intet på, at vælgerne i Nordjylland vil få dem at se i duel ved nordjyske valgarrangementer. Flere arrangører har gjort forsøget, men fået nej.

Opsummering:
De to nordjyske folketingskandidater Mette Frederiksen og Inger Støjberg løb lørdag mere eller mindre tilfældigt ind i hinanden i Aalborg. Men Støjberg ser ikke mere ud til at være så stor en trussel for Frederiksen.